ไทยสมุทรส่งประกันดูแลโรคแทรกซ้อน
ไทยสมุทรประกันชีวิต ออกกรมธรรม์ ชดเชยอาการแทรกซ้อนจากเบาหวานรายแรกในไทย
28 พ.ย. 2557

ไทยสมุทรประกันชีวิต ออกกรมธรรม์ ชดเชยอาการแทรกซ้อนจากเบาหวานรายแรกในไทย 
นายอิฏฐ์ อภิรักษ์ติวงศ์ รองกรรมการผู้จัดการ สายงานการเงิน บริษัท ไทยสมุทรประกันชีวิต เปิดเผยว่า บริษัทออกสินค้าใหม่ชื่อโรคร้ายจ่ายไหว คุ้มครองโรคร้ายแรง 7 โรค ที่คนไทยป่วยและเสียชีวิตมากที่สุด ประกอบด้วย มะเร็งทั้งระยะลุกลามและระยะไม่ลุกลาม โรคหลอดเลือดสมองแตกหรืออุดตัน โรคไตวายเรื้อรัง โรคหลอดลมปอดอุดกั้นเรื้อรังขั้นรุนแรง โรคปอดระยะสุดท้าย โรคเส้นเลือดหัวใจตีบ และโรคไวรัสตับอักเสบขั้นรุนแรง 
สำหรับจุดแตกต่างจากตลาดคือ บริษัทให้ความคุ้มครองอาการแทรกซ้อนจากโรคเบาหวาน กรณีที่ป่วยเป็นเบาหวานแล้วต้องมีการเลเซอร์จอประสาทตาทั้งสองข้าง เพื่อรักษาอาการเบาหวานขึ้นจอประสาทตาและการตัดขาทั้งสองข้าง และเมื่อเคลมจากอาการแทรกซ้อนดังกล่าวทางบริษัทยังคงให้ความคุ้มครองโรคร้ายแรงต่อไป แต่หากเคลมจากโรคร้ายแรงอื่นๆ 6 โรค หลังจากเคลมแล้วถือว่ากรมธรรม์สิ้นสุดความคุ้มครอง 
“เป็นบริษัทแรกที่ให้ความคุ้มครองอาการแทรกซ้อนจากเบาหวาน และขณะนี้ก็ยังไม่มีบริษัทใดที่จะให้ความคุ้มครองดังกล่าว ขณะที่บริษัทอื่นๆ ที่คุ้มครอง 30 หรือ 40 โรคร้ายแรง จะมีโรคร้ายแรงที่คนไทยเสียชีวิตมากสุดเพียง 1 หรือ 2 โรคเท่านั้น” นายอิฏฐ์ กล่าว
นายอิฏฐ์ กล่าวว่า บคาดว่าภายใน 12 เดือนนับจากนี้จะมีลูกค้าเก่าและใหม่ซื้อความคุ้มครอง โรคร้ายจ่ายไหว 200 ล้านบาท เพราะตรงกับความต้องการของตลาด โดยเฉพาะความคุ้มครองอาการแทรกซ้อนจากโรคเบาหวานเบี้ยประกันต่ำเริ่มต้นวันละ 9 บาท และรับประกันผู้มีอายุสูงสุดที่ 69 ปี คุ้มครองไปถึงอายุ 79 ปี ไม่ตรวจสุขภาพ แต่จะต้องแถลงสุขภาพและไม่คุ้มครองโรคที่เป็นมาก่อน
“ลูกค้าจะซื้อความคุ้มครอง 7 โรคร้ายแรง ซึ่งเป็นสัญญาเพิ่มเติมได้ต้องซื้อสัญญาหลักก่อน ซึ่งบริษัทตั้งเป้าหมายที่จะเพิ่มเบี้ยสัญญาเพิ่มเติมจาก 4% ของเบี้ยรับรวมเป็น 15% ในอีก 45 ปีข้างหน้า” นายอิฏฐ์ กล่าว
นายอิฏฐ์ กล่าวอีกว่า สำหรับปี 2557 คาดว่าเบี้ยรับรวมจะทำได้ตามเป้าหมายที่วางไว้ 1.4 หมื่นล้านบาท จากอัตราการต่ออายุที่สูงมากขึ้นในปีนี้ โดยกรมธรรม์ที่ขายดีที่สุดของบริษัทคือ กรมธรรม์คุ้มทวีชำระเบี้ย 15 ปี คุ้มครอง 20 ปี มียอดขายถึง 10 เดือนกว่า 1,000 ล้านบาท เพราะครอบคลุมทุกความต้องการของลูกค้า